
28 април – Международен ден на загиналите при трудови злополуки

КНСБ призовава към Световния ден за безопасност на труда да се присъединят всички социални партньори, които да работят съвместно за предотвратяване на трудовите злополуки и професионалните заболявания чрез социален диалог и тристранно сътрудничество.
Този призив е в отговор на ситуацията в национален и международен аспект и тя се вижда ясно от статистическите данни на Международната организация на труда (МОТ). Повече от 2,3 млн. работници умират ежегодно в резултат на трудови злополуки и професионални болести. Свързаните с работата смъртни случаи възлизат на 6 300 дневно, като 5 500 от тях са резултат от различни професионални заболявания. Тези данни отразяват огромната цена, изразяваща се в човешко страдание, която има значително въздействие върху предприятията и производителността на труда.
 За периода 2000 г. – 2014 г. са станали общо 60 708 трудови злополуки, като са загинали 1 952 български работници. Статистиката на Националния осигурителен институт (НОИ) за последните три години показва, че през 2012 г. са регистрирани общо 3 027 трудови злополуки, през 2013 г. – 2 768 бр., а през предходната 2014 г. – 2 807 бр. Общият брой злополуки за 2014 г. показва увеличение спрямо 2013 г. и намаление в сравнение с 2012 г. За периода 2012 – 2014 г. се наблюдава тенденция на увеличаване броя на смъртните злополуки от 82 през 2012 г. на 118 през 2014 г., като при осем от тях са починали жени.

Загубените в резултат на трудови злополуки календарни дни за 2014 г. са 132 419, което е с 22 427 дни по-малко в сравнение с 2013 г. През миналата година в НОИ официално са регистрирани 3 038 трудови инцидента. За трудови злополуки са приети 2 807, като 2 359 са станали на работното място, а 448 – при отиване или връщане от работа. Спрямо 2013 г. първите показват увеличение с 95, а вторите показват намаляване с 56.
Оперативната информация за трудовите злополуки сочи, че трите икономически дейности с най-голям брой трудови злополуки през 2014 г. са държавното управление (173 бр.), сухопътния транспорт (169 бр.) и търговия на дребно, без търговия с автомобили и мотоциклети (149 бр.). Трудовите злополуки, станали на работното място според чл. 55, ал.1 от Кодекса за социално осигуряване, са: „Сухопътен транспорт” със 162 трудови злополуки, „Търговия на дребно, без търговия с автомобили и мотоциклети” със 119 трудови злополуки и „Добив на метални руди” със 105 трудови злополуки. Според данните на териториалните поделения на НОИ най-голям брой трудови злополуки за 2014 г. са регистрирани в София град – 905, Пловдив – 273 и Варна – 233, а с най-малко Разград – 22, Монтана и Ямбол – 18, и Видин – 4. Вижда се, че съсредоточаването на трудовите злополуки е в големите градове, където има по-висока заетост.

Данните от оперативната статистика на НОИ за трудовия травматизъм в България за първото тримесечие на 2015 г. отбелязват известно увеличение на общия брой трудови злополуки – те са 677 бр., спрямо 603 бр. за същия период на миналата година. Това означава 74 повече трудови злополуки. 

Резултатите от контролната дейност на Изпълнителна агенция „Главна инспекция по труда” са друг съществен източник на информация за състоянието на условията на труд в предприятията, за ефективността на управлението на професионалните рискове на ниво предприятие, както и за идентифициране на рискови сектори и проблеми в управлението на съществуващи и нововъзникващи рискове. През миналата година са извършени общо 52 543 проверки в 41 975 предприятия. Установените нарушения в условията на труд са 114 135 (46% от общия брой установени нарушения), което в сравнение с 2013 г. е с 12 190 нарушения повече.
Изследвания на Института за социални и синдикални изследвания към КНСБ открояват сред факторите, водещи до стрес, липсата на адекватна връзка между изпълняваната работа и възнаграждението за труда, разминаването между резултатите от работата и кариерното развитие, както и работата на смени и през почивните дни. 

При последното проучване на Европейската агенция по безопасност и здраве при работа е установено, че в Европа професионалният стрес е причина за 50-60% от всички случаи на временна неработоспособност, а най-често посочваните причини за стрес на работното място са реорганизация или несигурност на работното място (72% от респондентите), удължено работно време или прекомерно работно натоварване (66%) и нагрубяване или тормоз на работното място (59%). Мотото на кампанията за 2014-2015 г. на Агенцията е „Здравословни работни места – управлявай стреса!”. Тя включва редица инструменти за повишаване на осведомеността и постигане на по-добро разбиране на стреса и психосоциалните рискове на работното място.

В заключение КНСБ за пореден път подчертава, че превенцията е най-ефективният начин за управление и справяне с рисковете за здравето и живота на работещите. Важно е управлението им да бъде интегрирано в политиката по безопасност и здраве като цяло и да се възприема като споделена отговорност и ангажимент на синдикатите, работниците и работодателите. 

От 1998 г. КНСБ и Благотворителен фонд „Проф. д-р Желязко Христов, д.м.” подпомагат деца, чиито родители са загинали при трудова злополука, като се изплащат месечни стипендии до завършване на средно образование. Към момента 48 деца, загубили родителите си при трудова злополука, получават стипендии по 50 лв. на месец. При завършване на средно образование подпомаганите деца получават еднократна помощ за закупуване на абитуриентски облекла. Тази година през май шест от стипендиантите ще завършат средното си образование и ще получат по 200 лв. за официални тоалети за абитуриентските си вечери. През годините са осигурявани официални облекла за абитуриентите с подкрепата на предприятия и синдикални организации на Федерацията на независимите синдикални организации от леката промишленост на КНСБ. 

